ET Euroopa Liidu Teataja L 190/18

KOMISJONI OTSUS,

21. märts 2007,

meetme kohta, mille Saksamaa võimaldas ettevõttele Bavaria Film GmbH – C 51/03 (ex NN 57/03)

(teatavaks tehtud numbri K(2007) 1170 all)

(Ainult saksakeelne tekst on autentne)

(EMPs kohaldatav tekst)

(2007/515/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,

võttes arvesse Euroopa Majanduspiirkonna lepingut, eriti selle artikli 62 lõike 1 punkti a,

olles kutsunud huvitatud isikuid üles esitama märkusi (1) ja võttes nende märkusi arvesse,

ning arvestades järgmist:

1. MENETLUS

(1) Komisjonile laekusid kaebused ettevõttele Bavaria Film GmbH (edaspidi „BAV”) antud väidetava riigiabi kohta ning komisjon algatas seetõttu 23. juulil 2003 ametliku uurimismenetluse. Saksamaa esitas oma seisukoha 20. oktoobril 2003; konkurendid ja muud huvitatud isikud märkusi ei esitanud. Komisjon nõudis 3. mail 2005 lisateavet. Saksamaa esitas selle 1. juulil 2005. Lisaks esitas Saksamaa 12. oktoobril 2005 peetud koosoleku järel täiendavat teavet 9. ja 21. novembril 2006.

2. ESIALGSE MEETME KIRJELDUS

2.1. Sissejuhatus

(2) 1999. aastal alustati BAVile kuuluval maaalal ajakohaselt sisustatud filmistuudio (edaspidi „stuudio”) ehitust. Kõnealusel maaalal Geiselgasteigi filmilinnas Baieri liidumaal asub BAVi peakorter. BAV on eraõiguslik filmitööstusettevõte. (2)

2.2. Investor eriotstarbeline ühing BFH

(3) Eespool nimetatud investeering tehti eriotstarbelise ühingu Bayerische Filmhallen GmbH (edaspidi „BFH”) kaudu.

(4) BFH omakapital on 50 000 eurot. Baieri liidumaa arengupanga LfA Förderbank Bayern (edaspidi „LfA”) osa sellest on 49 %, eraisiku Lothar Wedeli (3) fidutsiaarne osa 21 % ja BAVi osa 30 %. BAVile kuuluva osa nimiväärtus on seega 15 000 eurot. LfA ja BAVi osa määrati kindlaks vastavalt nende poolt BFG asutamiseks antud rahalisele panusele.

2.3. Rahastamistingimused

(5) Lisaks omakapitalile võimaldas LfA BFH-le 3,8 miljoni euro ulatuses rahalist toetust ja 3,1 miljoni euro ulatuses (hiljem toetuseks vormistatavat) laenu. (4) Kokku 6,9 miljoni euro suurune summa oli mõeldud uue stuudio ehituse kogukulu rahastamiseks.

(6) Lisaks 15 000 euro suuruse kapitaliosa maksmisele andis BAV BFH-le 25 aastaks tasuta rendile ka stuudio krundi. 25 aasta möödudes peaks BFH uue hoone ja kogu sisustuse omandiõigus minema BAVile tasuta üle.

(7) BAV haldab tootmisrajatist BFH nimel. Vastavalt ärihalduslepingule arvestati stuudio rentimisest saadud tulu esimesel kolmel aastal (oktoobrist 1999 kuni oktoobrini 2002) järgmiselt: a) BAV tagas BFH-le 300 000 marka (153 000 eurot) renditulu aastas; b) renditulust arvestati BAVile remondi-, hooldus-, kindlustus- ja turustuskulude katteks 300 000 (153 000 eurot) ja 500 000 marka (256 000 eurot); c) üle 500 000 marga ulatuv tulu tuli BAVi ja BFH vahel jagada võrdselt. (5) Tabelis 1 on ära toodud uue stuudio rentimisest saadud tegelik tulu esimesel kolmel aastal ja selle jaotus: Tabel 1 Tulu ja maksed 1999–2002 (EUR) Alates oktoobrist 1999 2000 2001 Kuni septembrini 2002 Renditulu 61 000 333 000 250 000 174 000 BFH-le tagatud renditulu 38 000 153 000 153 000 115 000 Järelejäänud tulu, sellest 23 000 180 000 97 000 59 000 BAVile kulude katteks antav üldine summa 23 000 103 000 97 000 59 000 BAVi ja BFH vahel jagatav ülejääk 77 000 sellest: — 39 000 BFH-le — 38 000 BAVile BFH kokku 38 000 192 000 153 000 115 000 BAV kokku 23 000 141 000 97 000 59 000 sellest otsesed remondi- ja hooldus-, vee-, elektri-, kütte- jm kulud (6) 7 000 53 000 66 000 52 000

(8) Ärihalduslepingus nähakse ette, et pärast BFH esimest kolme tegevusaastat, st neljanda tegevusaasta alguses 2002. aasta oktoobris jagatakse uue stuudio rentimisest saadud tulu, millest on maha arvatud remondi-, hooldus-, kindlustus- ja turustuskulud, osanike vahel vastavalt nende osalusele BFHs. (7) Tabelis 2 on ära toodud uue stuudio rentimisest saadud tegelik tulu aastatel 2002–2005 ja selle jaotus: Tabel 2 Tulu ja maksed 2002–2005 (EUR) Alates oktoobrist 2002 2003 2004 2005 Tulu 31 000 252 000 258 000 181 000 Remondi- ja hoolduskulud (BAVi otsesed kulud) 10 000 18 000 42 000 31 000 Turvalisuse tagamiseks ettenähtud üldsumma (BAV) 3 000 13 000 13 000 13 000 Turustuskulude katteks antav üldsumma (BAV) 12 000 48 000 48 000 48 000 Pärast kulude mahaarvamist jagatakse järelejäänud tulu järgmiselt: 70 % järelejäänud tulust (BFH) 4 000 121 000 109 000 62 000 30 % järelejäänud tulust (BAV) 2 000 52 000 46 000 27 000 BAV kokku 17 000 113 000 107 000 85 000

3. MENETLUSE ALGATAMINE

(9) Komisjon oli menetluse algatamisel seisukohal, et BFHsse investeerimise erinevaid tingimusi silmas pidades kujutab LfA investeering endast EÜ asutamislepingu artikli 87 lõike 1 kohast abi, ning avaldas kahtlust sellise rahastamise ühisturuga kokkusobivuse suhtes. Komisjon kahtles eelkõige selles, kas LfA osalus BFHs vastab turumajandusliku investeerimise põhimõtet järgiva erainvestori printsiibile, kuna BAV ja LfA ei investeerinud BFHsse samadel tingimustel. LfA sai 6,9 miljoni euro suuruse sularahainvesteeringu ja BFH osakute sularahas omandamise eest vastutasuks 70 % osaluse BFH omakapitalis, samas kui BAV sai 15 000 euro ja maaala 25aastase tasuta kasutamisõiguse andmise eest (maaala väärtus on ligikaudu 3 miljonit eurot) 30 % osaluse.

(10) Menetluse algatamise otsuses väitis komisjon, et LfA on avalik-õiguslik pank ning panga poolt riigi vahenditest rahastatud investeering võib olla ühisturuga kokkusobimatu riigiabi, mille tegelik saaja on BAV.

4. SAKSAMAA SEISUKOHT

(11) Saksamaa oli üldiselt seisukohal, et käesoleval juhul ei ole tegemist riigiabiga, kuna investeering tehti infrastruktuuri ning see ei anna eelist ühelegi konkreetsele ettevõttele. Juhul kui tegemist oleks siiski riigiabiga, oleks see Saksamaa arvates EÜ asutamislepingu artikli 87 lõike 3 punkti d kohane erand, mis käsitleb kultuuri edendamist.

(12) Stuudiot rendivad filmitootjad. Saksamaa andmetel kehtivad kõigile rentnikele, seega ka BAVile ja selle tütarettevõtetele, samad tingimused. See on sätestatud ka BAViga sõlmitud ärihalduslepingus, millega reguleeritakse maaala ja stuudiote haldamist. Leping ei näe Saksamaa arvates BAVile ette eeliskohtlemist.

(13) Saksamaa esitas stuudios toodetud filmide nimekirja, millest nähtub, et üle kahe kolmandiku neist filmidest on tootnud ettevõtted, millel puudub BAViga igasugune seos. (8)

(14) Tõendina selle kohta, et ei BAVile ega ka ühelegi teisele tootmisrajatise kasutajale ei ole saanud osaks eeliskohtlemist, esitas Saksamaa 2005. aastal komisjonile hinnakirja 25 filmistuudio (suurusega 748 m2 ja 4 225 m2) rendihindadega Saksamaal, Tšehhi Vabariigis, Slovakkias, Bulgaarias, Ühendkuningriigis ja Itaalias. Hinnad ulatusid 0,27 eurost/m2 (Itaalia) kuni 4,34 euroni/m2 (Ühendkuningriik). 2005. aastal oli BFH uue 3 060 m2 suuruse stuudio rendihind 1,02 euro/m2. Seda hinda maksid kõik stuudio kasutajad, sealhulgas ka BAV.

5. MENETLUSE KÄIGUS TOIMUNUD ARENGUD

(15) Selleks et kõrvaldada riigiabi andmise kahtlust ja muuta kogu protsess läbipaistvamaks, tegi Saksamaa pärast menetluse algatamist ettepaneku teha järgmine muudatus (edaspidi „uus lähenemisviis”): a) LfA saab BFH ainuomanikuks. Ta võtab üle BAVi 30 % osaluse nimiväärtusega 15 000 eurot. Siinkohal tuleb viidata asjaolule, et BFH asutamislepingus oli ette nähtud osakute müümine teis(t)ele osanikule/osanikele osakute nimiväärtusega (esialgse hinnaga). LfA võtab üle ka järelejäänud 21 % osaluse; (9) b) BAV loobub oma varasemale osalusele vastavast 30 % kasumiosast ja vastutab nüüd ainult uue stuudio haldamise eest. BAV esitab BFH-le igal aastal arve tegelike ärihalduskulude kohta. 2006. aastal arvestati ärihalduskuludeks 106 405 eurot. Kulusid kontrollib sõltumatu ekspert. Tabel 3 Ärihalduskulud 2006 (EUR) Kulude kategooria Selgitus 2006. aasta kulud Kulutused maaala ja hoone korrashoiule: puhastus- ja koristustööd, lumekoristus, haljasalade korrashoid; hooldus- ja remonditööd, prügivedu jne Arvutuste aluseks on 6 % osa krundist ja hoonest; teised pakkumised olid samas suurusjärgus. 21 539,29 Bürootöö, nt arvete ja lepingute koostamine Kaks tundi nädalas, 1 h = 40 eurot 4 160 Varahaldus Üks tund nädalas, 1 h = 40 eurot 2 080 Tuletõrjeteenused, valveringkäik, häiresüsteem, tuletõrjeseadmete kontroll BAV on seadusega kohustatud looma oma tuletõrjebrigaadi. Tuletõrjebrigaadi ülalpidamiskulud on aastas kokku 1 miljon eurot. 50 906,13 Turustus, levi, teenused; sealhulgas sekretariaaditeenused, klientide värbamine, turustus, eelarvekalkulatsioon, projektijuhtimine, tootmise kontroll jne Osakonna kogukulu: 175 000 eurot Sekretariaaditeenused: 200 eurot kuus; levi kooskõlastamine: 100 eurot kuus; turustamise kooskõlastamine: 100 eurot kuus; turustustegevus: 400 eurot kuus; püsiklientide haldus: 200 eurot kuus; uute klientide värbamine Saksamaal: 200 eurot kuus; uute klientide värbamine välismaal: 100 eurot kuus; eelarvekalkulatsioon: 100 eurot kuus; tootmise kontroll: 200 eurot kuus; projektijuhtimine: 150 eurot kuus; kaebuste lahendamine: 200 eurot kuus; konkurente käsitlevate analüüside koostamine: 100 eurot kuus. 25 800 Ajakirjandus: pressiteated, väljavõtete tegemine; Intra- ja Internet jne Kaks tundi nädalas, 1h = 40 eurot 960 Raamatupidamine Kaks tundi nädalas, 1h = 40 eurot 960 106 405,42 c) BFH kohustub maksma krundi valdamise eest tasu, mis vastab turuhinnale. Krundi kasutustasu võrdub vastavalt turupraktikale 5 % maaala väärtusest. 2006. aasta jaanuaris hindas sõltumatu ekspert kõnealuse maaala väärtuseks 3 670 000 eurot. Kasutustasuks määrati seega 183 500 eurot aastas; summale lisandub käibemaks. Hind seotakse tarbijahinnaindeksiga. BFH aga igakuist kasutustasu ei maksa, vaid käsitleb kogunevat summat võlana BAVi ees. Võlalt arvestatakse baasintressi ja 4 % lisaintressi. d) 2024. aastal hindab sõltumatu ekspert uue stuudio turuväärtust; uue stuudio vara ülevõtmisel maksab BAV BFH-le uuele turuväärtusele vastava hinna, mille võib maha arvata BFH kogutud võlast ja selle intressidest. Kui stuudio hind on BFH võlast suurem, hüvitab BAV BFH-le tekkinud vahe.

6. HINDAMINE

(16) Kontrollitav esialgne meede oli LfA 6,9 miljoni euro suurune investeering uue stuudio ehitamisse ning LfA osalus eriotstarbelises ühingus BFH.

(17) Vastatavalt menetluse algatamise otsuses märgitule võib kõnealune meede kujutada endast BAVile EÜ asutamislepingu artikli 87 lõike 1 kohaselt antud riigiabi. Esile toodi järgmised põhjused: a) LfA on avalik-õiguslik pank, mille tegevust juhib ja otsuseid suunab riik (Baieri liidumaa). Seega kasutati investeeringuks riiklikke vahendeid. b) LfA investeering võis anda BAVile majandusliku eelise halduskulude võimaliku ülemäärase hüvitamise kaudu, talle BFH osakute omandamisel võimaldatud õigustamatute soodustingimuste kaudu, stuudio tingimusteta ülevõtmise kaudu 25 aasta möödudes ja lõpuks ka stuudiole hõlpsama juurdepääsu ning selle odavama kasutamise kaudu (tavalistes turutingimustes ei oleks BAV stuudiot tõenäoliselt sellise hinna eest kasutada saanud). c) Kuna BAV sai konkurentide ees eelise selektiivselt, võis LfA investeering konkurentsi kahjustada. d) Kuna BAV konkureerib rahvusvahelisel turul teiste ettevõtetega, võis uue stuudio kasutuselevõtt mõjutada ka liikmesriikide vahelist kaubandust.

6.1. Abi olemasolu uue lähenemisviisi mõju

6.1.1. Tulevikus

(18) Saksamaa on uue lähenemisviisi rakendamiseks ette valmistanud kõik muudatused, kõrvaldanud võimalikud varasemad ja tulevased abielemendid ning kohustunud uut lähenemisviisi rakendama kohe pärast komisjoni otsuse saamist.

(19) LfA ostab BAVilt 30 % osaluse ühingus BFH hinnaga 15 000 eurot. Kõnealune hind oli ette nähtud BFH asutamislepingus ning see vastab hinnale, mille eest BAV esialgu osakud ostis. Oma BFH osakute müümisel ei saa BAV eelist, mida võiks käsitleda abina. LfA omab 100 % osakutest ja saab seega ka 100 % BFH tulust.

(20) Tulevikus esitab BAV BFH-le igal aastal arve tegelike ärihalduskulude kohta. Vastavalt andmetele, mille Saksamaa esitas 2006. aasta novembris, on aastased halduskulud 106 405 eurot. Tegelikud kulud, mida kontrollib sõltumatu ekspert, arvestatakse igal aastal uuesti ja nende kohta esitatakse arve. Niimoodi tagatakse, et BAVile makstakse ainult tegelikult osutatud teenuste eest ning välditakse kulude ülemäärast hüvitamist. Seega ei teki BAVile halduskulude ülemäärasest hüvitamisest tulenevat eelist, mida võiks käsitleda abina.

(21) BFH maksab BAVile kuni 2024. aastani maaala kasutamise eest turuhinnale vastavat renti. Rendihind moodustab 5 % maaala väärtusest, mille on kindlaks määranud sõltumatu ekspert. (10) Renti võib käsitleda turuhinnale vastava rendina niivõrd, kuivõrd see tagab BAVile tema maavalduse eest asjakohase tulu. BFH ei maksa aga renti kuu kaupa ja sularahas, vaid vormistab kasutustasu ja selle intressid võlana. (11) Niimoodi tagatakse, et BAVile makstakse ainult maaala kasutamise eest ning välditakse kulude ülemäärast hüvitamist.

(22) 2024. aastal, pärast 25 aasta möödumist, hindab sõltumatu ekspert uue stuudio turuväärtust. BAV võib siis osta uue stuudio BFH-lt eksperdi kindlaksmääratud hinna eest ning arvata selle summa maha BFH kogutud võlast ja selle intressidest. Kui hoone turuväärtus on 2024. aastal BFH kogutud võlast suurem, hüvitab BAV BFH-le tekkinud vahe. Niimoodi välistatakse võimalus, et BAVile antakse stuudio ostmisel eelis. (12) Uus lähenemisviis tagab seega, et BAV ei saa uue stuudio haldamisel tulevikus EÜ asutamislepingu artikli 87 lõike 1 kohast eelist ning võimalik riigiabi andmine BAVile on välistatud. BAV loobub oma 30 % osalusest ja esitab BFH-le igal aastal arve uue stuudio haldamise ja hoone rentimisega seotud tegelike kulude kohta. Lisaks sellele peab BAV 25 aasta möödudes tootmisrajatise ostmisel maksma turutingimustele vastava hinna. Algselt oli ette nähtud, et BFH uue hoone ja selle sisustuse omandiõigus läheb BAVile 25 aasta möödudes üle tasuta.

6.1.2. Minevikus meetme mõju enne uue lähenemisviisi rakendamist

(23) Tabelis 1 ja 2 sisalduvad andmed annavad ülevaate summadest, mille BAV sai aastatel 1999–2005. Need summad saab jagada kahte ossa: ärihalduskulude hüvitus ja BAVile määratud osa tulust. Nimetatud osad võib kokku võtta järgmiselt: Tabel 4 BAVile makstud summad – hüvitus ja tulu (EUR) Alates oktoobrist 1999 2000 2001 2002 2003 2004 2005 A. Sissetulekud kokku 61 000 333 000 250 000 205 000 252 000 258 000 181 000 B. Tagatud maksed BFH-le 38 000 153 000 153 000 115 000 C. (BAVile makstud) tegevuskulud 23 000 103 000 97 000 84 000 79 000 103 000 92 000 D. hooldus, vesi, elekter, küte jne 7 000 53 000 66 000 62 000 18 000 42 000 31 000 E. turvalisus, turustus, üldkulud ja haldus 16 000 50 000 31 000 22 000 61 000 61 000 61 000 F = A – B – C. Tulu 0 77 000 0 6 000 173 000 155 000 89 000 G. BFH tulu 39 000 4 200 121 100 108 500 62 300 H. BAVi tulu 38 000 1 800 51 900 46 500 26 700 BAVile makstud summa kokku: I = C + H 23 000 141 000 97 000 85 800 130 900 149 500 118 700

(24) Maksed, mille BAV sai tootmisrajatise haldamise eest (vt tabeli 4 rida C või ridades D ja E esitatud üksikasjalikumad andmed), kajastavad osaliselt tegelikke kulusid ja osaliselt ärihalduslepinguga eelnevalt kindlaksmääratud üldsummasid. Kõnealused maksed on isegi parimatel aastatel 2000 ja 2004, mil BAVile maksti 103 000 eurot, väiksemad kui need on kirjendatud üksikasjalikus kuluprojektis, millega nähti 2006. aastaks ette 106 405 euro suurune summa (vt tabel 3) ning BAVile ei antud seega põhjendamatut eelist.

(25) BAVile määratud osa tulust oli mõeldud vastutasuks maaala tasuta kasutamise õiguse eest. Need maksed on väiksemad kui turutingimustele vastav rendihind, mis on praegu 183 500 eurot aastas (vt punkt 15).

(26) Tabelist 4 nähtub, et BAVi kõikide sissetulekute (nii haldusteenuste eest saadud maksed kui ka tulu, vt rida I) liitmisel on kõikide BAVile aastatel 1999–2005 tehtud maksete kogusumma väiksem kui maaala kasutamise hinnatav turuväärtus (see on praegu 183 500 eurot aastas). See tuleneb esialgsest kavast, mille kohaselt BFH uue hoone ja selle sisustuse omandiõigus pidi BAVile 25 aasta möödudes üle minema tasuta ja seeläbi oleks BAVile antud täiendav eelis. Uue lähenemisviisiga nähakse aga ette, et BAV ostab stuudio turuhinnaga. Eelnevast nähtub, et BAVile ei antud meetmega aastatel 1999–2005 EÜ asutamislepingu artikli 87 lõike 1 kohast eelist.

(27) Sellest tulenevalt võib nentida, et BAV ei ole seni uue stuudio haldamiseks riigiabi saanud.

6.2. Võimalik abi seoses stuudio kasutamisega

(28) BAVile stuudio haldamise eest võimaliku ülemäärase hüvitise maksmise kõrval (vt tabel 4) võis BAVile osaks saada eeliskohtlemine stuudio kasutamisel.

(29) Saksamaa esitatud andmete kohaselt puudus enamikul filmitootjatest BAViga igasugune seos. (13) Saksamaa kinnitas, et BAVile ei ole stuudiole juurdepääsul antud eesõigust. Lisaks sellele said kõik filmitootjad kasutada stuudiot samadel tingimustel ja sama hinna eest nagu BAV ning neil on võimalik teha seda ka edaspidi. Komisjonile kinnitati, et BAVi koheldakse samamoodi nagu konkurente ning BAVile ei ole osaks saanud ega saa ka praegu osaks eeliskohtlemist ning seega ei ole talle antud ega anta ka edaspidi EÜ asutamislepingu artikli 87 lõike 1 kohast eelist.

6.3. Uue lähenemisviisi ühilduvus turumajandusliku investeerimise põhimõtet järgiva erainvestori printsiibiga

(30) Menetluse algatamise otsuses turumajandusliku investeerimise põhimõtet järgiva erainvestori printsiibile viidates peeti silmas, et LfA ja BAV ei investeerinud ettevõttesse BFH samadel tingimustel. Sellist olukorda käsitleti BAVile antava abina. Uue lähenemisviisiga püütakse seda probleemi lahendada nii, et LfA saab BFH ainuomanikuks. Uue lähenemisviisiga nähakse ette, et BFH, kes rendib stuudiot kõigile kasutajatele turuhinnaga, kuulub 100 % LfA-le ja kogu BFH teenitud kasum kuulub seega samuti LfA-le. 2024. aastal makstakse LfA-le stuudio võõrandamise eest turuhinda. Seetõttu tuleb esmapilgul lähtuda sellest, et LfA investeering ühingusse BFH on kooskõlas turumajandusliku investeerimise põhimõtet järgiva erainvestori printsiibiga.

7. JÄRELDUSED

(31) Komisjon märgib eespool esitatud kaalutlustele tuginedes, et kontrollitav meede ei anna uue lähenemisviisi raames BAVile eelist ega kujuta endast EÜ asutamislepingu artikli 87 lõike 1 kohast riigiabi,

ON VASTU VÕTNUD KÄESOLEVA OTSUSE:

Artikkel 1

Baieri liidumaa arengupanga LfA Förderbank Bayern investeering eriotstarbelisse ühingusse Bayerische Filmhallen GmbH ei kujuta endast Saksamaa poolt muudetud kujul EÜ asutamislepingu artikli 87 lõike 1 kohast riigiabi ettevõttele Bavaria Film GmbH.

Artikkel 2

Käesolev otsus on adresseeritud Saksamaa Liitvabariigile.

Brüssel, 21. märts 2007 Komisjoni nimel komisjoni liige Neelie KROES

(1) ELT C 249, 17.10.2003, lk 2.

(2) Bavaria Film arenes välja 1919. aastal rajatud filmistuudiost ning praegu on ettevõttel Saksamaal, Austrias, Itaalias ja Tšehhi Vabariigis üle 30 tütar- ja sidusettevõtte. Bavaria kontsern tegutseb maailma kõigis audiovisuaaltööstuse sektorites. Üle 50 % BAVi aktsiakapitalist kuulub piirkondlikele avalik-õiguslikele ringhäälinguorganisatsioonidele.

(3) Alguses oli LfA-le ette nähtud 70 % osa. Juriidilistel põhjustel (krediidiseaduse kohaselt suurlaenu ülempiiri ületamine) kanti 21 % osa üle advokaadile Lothar Wedelile.

(4) Vastupidiselt menetluse algatamise otsuses nenditule vormistati 3,1 miljonit eurot toetuseks ümber ainult osaliselt. Menetluse algatamise otsuse vastuvõtmise tõttu ei vormistatud laenu viimast, 1,345 miljoni euro suurust osamakset ümber toetuseks, vaid laenu ja selle intresside tähtaega pikendati.

(5) Selleks et selgitada, miks tulu ülejääk jagatakse võrdselt (50 %) ja mitte vastavalt ettevõtete 30 % ja 70 % osalusele, tuleb viidata asjaolule, et BAVi infrastruktuuriteenused ja tegevus (sealhulgas maaala tasuta kasutada andmine) on tunduvalt kulukam kui talle makstav osa renditulust (maksimaalselt 103 000 eurot).

(6) Arvesse ei võetud kaudseid halduskulusid, näiteks turvalisuse tagamiseks tehtud kulutused ja üldkulud (turustus, uute klientide värbamine).

(7) Kokkuleppe kohaselt tuleb tulude jagamise korda kolme aasta möödudes muuta seetõttu, et BFH-le võimaldati tegevuse stabiliseerimiseks kolm aastat hoovõtuaega.

(8) Stuudios 1999.–2005. aastal toodetud 14 filmist tootis kaks filmi BAV ja kaks filmi Odeon Film AG või Odeon Pictures GmbH. Nende filmide tootmise ajal (2000) omas BAV 32,75–38,4 % osalust ettevõttes Odeon Film AG ning viimane omas 100 % osalust ettevõttes Odeon Pictures.

(9) LfA võtab üle Lothar Wedeli osakud nimiväärtusega 10 500 eurot.

(10) Maaala väärtuseks on hinnatud 3 670 000 eurot. Ühe aasta rent on 183 000 eurot. Seega on tagatud tavalistele turutingimustele vastav 5 % nominaalne rendimäär.

(11) BAV arvestab võlalt turutingimustele vastavat intressi. See koosneb baasintressist ja 4 % lisaintressist ning vastab seega intressimäärale, mis kehtiks BFHga võrreldavale ettevõttele antava laenu puhul.

(12) Kuna kasutustasu kogutakse võlana, on Saksamaa arvates välistatud võimalus, et BFH läheb pankrotti ja BAV saab pankrotimenetluse käigus eelise seetõttu, et stuudio asub tema maaalal.

(13) Vt joonealune märkus 7.